Beurtkrag weens ‘probleem met steenkool’Eskom se Tutuka-kragsentrale. (Foto: Eskom) Fase 2-beurtkrag sal weer vanaf 11:00 Vrydag ingestel word. Dit is onder meer omdat die verskaffing van steenkool aan een van die stasies tydelik weens probleme met kragtoevoer gestaak moes word. Eskom beleef ook uitdagings met verskeie onklaar kragopwekkers. “Die herstel van ŉ kragopwekkingseenheid by die Lethabo- én Majuba-kragstasie is vertraag. Intussen het nóg ŉ eenheid by Tutuka die gees gegee en drie eenhede by die Kendal-kragstasie is van die stelsel afgehaal.” Volgens Eskom word daar boonop verwag dat die vierde eenheid by dié kragstasie ook binnekort verwyder sal word. “Die vervoerbaan wat dié eenhede van steelkool voorsien, is tans buite werking weens ŉ probleem met kragtoevoer,” het Eskom in ŉ verklaring gesê. “Geen steenkool word tans aan hierdie stasie verskaf nie.” Eskom verwag om oor die naweek na ŉ hoër beurtkragfase oor te skakel, sodra hy ŉ idee het van die omvang van die probleem en wanneer dit opgelos sal word.